MEABHRÁN MÍNIÚCHÁIN

1.Ábhar an togra

•Forais agus cuspóirí an togra

An 8 Iúil 2019 ghlac an Chomhairle Cinneadh lenar údaraíodh an Coimisiún tosú ar chaibidlíocht leis an Máratáin chun comhaontú comhpháirtíochta a thabhairt i gcrích in earnáil na hiascaireachta inbhuanaithe agus Prótacal lena gcuirfí an comhaontú sin chun feidhme a thabhairt i gcrích (doiciméid 10402/19 agus 10231/19). In Airteagal 1, mír 2 den Chinneadh sin tugadh an deis don Choimisiún síneadh teoranta leis an bPrótacal a bhí ann an tráth sin, a bhí le dul in éag an 15 Samhain 2019, a chaibidliú chun mbeadh na gníomhaíochtaí iascaireachta ar fionraí ar feadh i bhfad. Sna treoracha caibidlíochta a ghabhann leis an gCinneadh sin ón gComhairle (doic. 10231/19 ADD1), sonraítear nach ceadmhach síneadh den chineál sin a bheith níos faide ná bliain amháin.

An 8 Samhain 2019, cuireadh síneadh bliana amháin leis an bPrótacal le Comhaontú i bhfoirm Malartaithe Litreacha (doic. 12928/19), go dtí an 15 Samhain 2020.

Idir Meán Fómhair 2019 agus Feabhra 2020, bhí ceithre bhabhta caibidlíochta ann leis an Máratáin chun comhaontú agus Prótacal comhpháirtíochta i réimse na hiascaireachta inbhuanaithe a athnuachan, ach níor baineadh comhaontú amach.

I bhfianaise na ndálaí sláinte atá ann faoi láthair (paindéim COVID -19) agus d’ainneoin an tsínte leis an bPrótacal, is léir nach ndéanfar an chaibidlíocht maidir leis an gcomhaontú nua agus leis an bPrótacal nua a thabhairt i gcrích in am chun nach mbeidh briseadh ar ghníomhaíochtaí iascaireachta ann nuair a rachaidh an Prótacal sin in éag. Sa chomhthéacs sin, d’údaraigh an Chomhairle an Coimisiún an 26 Meitheamh 2020 athnuachan bliana breise amháin ar a mhéad ar an bPrótacal a chaibidliú.

Le linn an chúigiú babhta caibidlíochta (an 7 Iúil 2020), chomhaontaigh na hidirbheartaithe ón Aontas agus ó Phoblacht Ioslamach na Máratáine faoin dara síneadh bliana amháin ar a mhéad ar an bPrótacal, i gcomhréir leis an sainordú ón gComhairle. Sainítear an dara Prótacal sin le Comhaontú i bhfoirm Malartaithe Litreacha a tugadh i gcrích trí inisealacha a chur leis an 7 Iúil 2020.

Chun nach mbeidh briseadh ann ar ghníomhaíochtaí iascaireachta an chabhlaigh Eorpaigh atá ag obair in uiscí na Máratáine, is gá an Cinneadh ón gComhairle lenar formhuiníodh an Comhaontú seo i bhfoirm Malartaithe Litreacha a ghlacadh go tráthúil chun gur féidir leis an dá pháirtí é a shíniú roimh an 15 Samhain 2020, dáta dhul in éag an Phrótacail atá i bhfeidhm faoi láthair.

Is é is cuspóir don togra seo tabhairt i gcrích an Phrótacail a údarú.

Mar mheabhrúchán, is é is aidhm don Phrótacal deiseanna iascaireachta a chur ar fáil do shoithí de chuid an Aontais Eorpaigh in uiscí na Máratáine, agus aird á tabhairt ar mheasúnuithe eolaíocha atá ar fáil, go háirithe deiseanna do na soithí sin ón gCoiste Iascaigh um an Atlantach Thoir Láir (CECAF), agus i gcomhréir leis an gcomhairle eolaíoch is fearr dá bhfuil ar fáil agus leis na moltaí ón gCoimisiún Idirnáisiúnta um Chaomhnú Thuinníní an Atlantaigh (ICCAT), laistigh de theorainneacha an bharrachais atá ar fáil. Is é is aidhm dó freisin comhar a dhaingniú idir an tAontas Eorpach agus Poblacht Ioslamach na Máratáine ar mhaithe le creat comhpháirtíochta a bhunú chun beartas iascaireachta inbhuanaithe agus shaothrú freagrach na bhfoinsí éisc a fhorbairt i limistéar iascaireachta Phoblacht Ioslamach na Máratáine, rud a bheidh le leas an dá pháirtí.

Foráiltear sa Phrótacal maidir le deiseanna iascaireachta sna catagóirí seo a leanas: